"4.5.2 Sekao se sengwe sa puo: Puo e ke ka neelanang ka yona mo moletlong wa taelano wa barutwana ba mophato wa lesomepedi jaaka sebuisegolo Ke rata go leboga Moradisi ka go nnaya tšhono ya go bua le lona le ka mokgwa o a nkitsisitseng ka gona. Ke rata go dumedisa baeng ba tlotlo ba ba fano, Mookamedi wa kgaolo le wa motse, batsadi, barutabana le botlhe ba ba laleditsweng fano mme ke sa lebale barutwana ba re leng fano ka bona e bong ba mophato wa lesomepedi. Ke lebogela taletso e ke e amogetseng go tswa go barulaganyi ba moletlo o. Bagaetsho e rile ke leleditswe mogala ke komiti e e rulagantseng tiro e, e nkopa go nna sebuisegolo mo moletlong o, ke ne ka tsielega. Ke ne ke se na puo e ke akantseng go bua ka yona. Ka ke ne ke kgweetsa. ka tsamaya go fitlhelela mo marakanelong a ditsela. Ka ema sebaka ke akanya ka ntlha e. Mokgweetsi kwa morago a nteletsa lonakana a re: heela, akanya o tseye tshwetso. Fa ke fitlha kwa gae ka ipolelela gore ke tlile go bolelela barutwana ba mophato wa lesomepedi ke re: ‘heela, akanya o tseye tshwetso’. Ke simolola ka gore, botshelo jo, bo tletse ditšhono tse dintsi, mme bo batla gore o bo o ntse o le malala a laotswe go di amogela, e seng jalo, ba ba tlang kwa morago ba tlile go go baya mo kgatelelong ya gore ‘o akanye o tseye tshwetso’ .Motho mongwe le mongwe fa a batla go dira sengwe se se mo tsweledisang pele mo botshelong, o aga a kopana le sekgoreletsi sa mofuta mongwe. Fa o lebane le sekgoreletsi se, wa se ke wa se fenya, botshelo bo tlile go go fenya. Akanya o tseye tshwetso.ka sekgoreletsi sa gago. Bangwe ba lona, ditoro tsa bona di batla go phirima ka ntlha ya go tlhoka madi a go tsweletsa dithuto tsa bona. Bangwe ba tlhobogile gore a ba tlaa falola. Bangwe dikopo tsa bona go lebega go le bonya go arabelwa ke ditheo tse di farologaneng. Tseo tsotlhe ga se mathata, ke dikgwetlho tse o tshwanetseng go kopana le tsona fa o batla go fenya e bile o batla go nna monnatia le mosaditia ka moso, e seng jalo, o tlile go ema felo go le gongwe go fitlhela botshelo kgotsa mongwe a re: heela, akanya o tseye tshwetso o ise o tlhagelwe ke kotsi. Tsepama mo dikakanyong tse di solofetsang mme o se nyeme mooko o itse gore kgengwe o a lekwa. Gopola gore yo o batlang go tshela jaaka kgosi gompieno, o tlaa tshela jaaka lelata ka moso, mme yo o ikemiseditseng go tshela jaaka lelata gompieno, o tlaa tshela jaaka kgosi ka moso. Bagaetsho, gopolang gore lerwaneng go tsenelwa gongwe. Ke lebogela nako ya lona ya go ntheetsa, ke boa ke lebogela gape taletso go tswa gobarulaganyi ba moletlo. Ke a leboga 4.6 Mmuisano/puisano Mmuisano ke mokgwa wa tlhaeletsano o o dirisiwang ke batho ba le babedi kgotsa go feta ba aroganya dikakanyo kgotsa ba buisana ka setlhogo sengwe se se rileng. Fa o kwala Mmuisano, tlhokomela dintlha tse di latelang: • Mmuisano o kwalwa ka mokgwa o moterama a kwalang ka ona • Go nna le setlhogo se se rileng se go buisanwang ka sona • Go nna le dibui tse pedi kgotsa go feta • Dipolelo tsa dibui di nne dikhutshwane. • Diteng di supe boitlhamedi, kelelo ya dintlha le go tsamaelana ga ditiragalo • Maina a dibui a tshwanetse go tlhagelela sentle • Matseno, mmele le bokhutlo di dirisiwe sentle KAEDI YA GO RUTA LE GO KWALA DITLHANGWA TSA BOITLHAMEDI LE TSA TIRISANO 23 | SETSWANA"